ព្រះ​មហាក្សត្រ​ខ្មែរ​យាង​ទៅ​ប្រទេស​ចិន
ព្រះ​អង្គ​យាង​ទៅ​កាល​ពី​ថ្ងៃ​ច័ន្ទ​នេះ​ដើម្បី​ចូល​រូម​ការ​តាំង​ពិព័រណ៍​និង​តាម​ដាន​ព្រះ​សុខភាព។
ព្រះមហាក្សត្រសម្ដេចព្រះបរមនាថនរោត្តមសីហមុនីបានយាងទៅកាន់ប្រទេសចិននៅថ្ងៃនេះ ដើម្បីទតការតាំងពិពណ៌អន្ដរជាតិ និងដើម្បីតាមដានព្រះរាជសុខភាព។ ព្រះមហាក្សត្រខ្មែរសម្ដេចព្រះបរមនាថ នរោត្ដម សីហមុនី បានយាងចាកចេញពីប្រទេសកម្ពុជា ឆ្ពោះទៅប្រទេសចិននៅថ្ងៃចន្ទ័នេះ ដើម្បីចូលរួមការបើកសម្ពោធការតាំងពិពណ៌ពិភពលោកនៅក្រុងសៀងហៃ។ ការតាំងពិពណ៌ដែលនឹងចាប់បើកនៅថ្ងៃទីមួយ ខែតុលា ខាងមុខនេះ គឺនៅចំថ្ងៃបុណ្យជាតិ របស់ប្រទេសចិន។ យោងតាមព្រះរាជសារផ្ញើជូនជនរួមជាតិនៅថ្ងៃនេះ ព្រះមហាក្សត្រខ្មែរមានព្រះរាជឱង្កាថា ក្រៅពីការយាងចូលរួមក្នុងពីធីបើកពិពណ៌ ព្រះអង្គនឹងយាងពិនិត្យព្រះរាជសុខភាពរបស់ព្រះអង្គនៅមន្ទីរពេទ្យទីក្រុង ប៉េកាំង និងយាងចូលក្រាបបង្គំគាល់អតីតព្រះមហាក្សត្រ នរោត្តម សីហនុ និងអតីតព្រះមហាក្សត្រី មុនីនាថ សីហនុ ដែលជាព្រះរាជមាតានិងព្រះរាជបិតារបស់ព្រះអង្គ ដែលកំពុងតែគង់នៅក្នុងប្រទេសចិនស្រាប់។ លោកនាយករដ្ឋមន្ដ្រីខ្មែរហ៊ុន សែន លោក ជា ស៊ីម ប្រធានព្រឹទ្ធសភា លោក ហេង សំរិន ប្រធានរដ្ឋសភា និងមន្ដ្រីតំណាងឲ្យស្ថាប័នទាំងបីនេះបានជូនព្រះរាជដំណើរនៅឯព្រលានយន្ដហោះអន្ដរជាតិក្រុងភ្នំពេញ។ ប្រទេសកម្ពុជា និងប្រទេសចិន មានទំនាក់ទំនងជិតស្និទ្ធនឹងគ្នាជាយូរយារណាស់មកហើយ។ អតីតព្រះមហាក្សត្របានយាងទៅព្យាបាលព្រះរោគជាទៀងទាត់នៅក្នុងក្រុងប៉េកាំង ដោយមានការថែទាំ ពីក្រុមគ្រូពេទ្យឯកទេសរបស់ប្រទេសចិន។ កាលពីខែ មិថុនា ទីក្រុងប៉េកាំងបានផ្ដល់រថយន្ដយោធាចំនួន ២៥៧ គ្រឿង ដល់កម្ពុជាស្របពេលដែលសហរដ្ឋអាមេរិក បានព្យួរជំនួយយោធាសម្រាប់រដ្ឋាភិបាលក្រុងភ្នំពេញបន្ទាប់រដ្ឋាភិបាលក្រុងភ្នំពេញ បានបញ្ជូនជនជាតិដើមភាគតិចហ្វ៊ីហ្គើ ទៅកាន់ស្រុកកំណើតរបស់ពួកគេ តាមការទាមទាររបស់ប្រទេសចិន។ លោក ខៀវ កញ្ញារិទ្ធ រដ្ឋមន្ដ្រីក្រសួងពត៌មាន និងជាអ្នកនាំពាក្យរាជរដ្ឋាភិបាលមិនធ្វើអត្ថាធិប្បាយនោះទេ។ ដោយឡែកមន្ដ្រីព្រះបរមរាជវាំងមិនអាចធ្វើទំនាក់ទំនងបានទេនៅថ្ងៃនេះ។ លោកស្រី ជា វណ្ណាត អ្នកវិភាគឯករាជ្យមានប្រសាសន៍ថា ព្រះរាជទស្សនកិច្ចរបស់ព្រះមហាក្សត្រខ្មែរនៅពេលនេះ មិនបានបង្ហាញទំនាក់ទំនងពិសេសណាមួយ ឬក៏ទាក់ទងទៅនឹងជំនួយយោធាពី ប្រទេសចិននោះទេ។ “ទោះណាជាមិនមានជំនួយយោធាក៏ដោយ  ដោយសារមិត្តភាពពិសេសរវាងព្រះមហាវិរក្សត្រជាមួយមហាអំណាចចិន ព្រះមហាក្សត្រសព្វថ្ងៃ ក៏លោកយាងតាមគន្លងព្រះវរបិតាដែរ គឺថាមានលទ្ធភាពជិតស្និទ្ធទាំងពីរប្រទេសទៅប្រទេស ហើយហ្នឹងអ្នកដឹកនាំប្រទេសចិន។" ព្រះមហាក្សត្រសម្ដេចព្រះបរមនាថ នរោត្តម សីហមុនី គ្រោងនឹងគង់នៅប្រទេសចិនរហូតដល់ថ្ងៃទី ១០ ខែតុលា។ នេះបើផ្អែកតាមព្រះរាជសាររបស់ព្រះអង្គ៕